CELEX: 62022TN0057
Language: fi
Date: 2022-01-28 00:00:00
Title: Asia T-57/22: Kanne 28.1.2022 – Unkari v. komissio

14.3.2022   
            
            
               FI
            
            
               Euroopan unionin virallinen lehti
            
            
               C 119/57
            
         
      Kanne 28.1.2022 – Unkari v. komissio
      (Asia T-57/22)
      (2022/C 119/80)
      Oikeudenkäyntikieli: unkari
      
         Asianosaiset
      
      
         Kantaja: Unkari (asiamiehet: M. Z. Fehér ja G. Koós)
      
         Vastaaja: Euroopan komissio
      
         Vaatimukset
      
      Kantaja vaatii, että unionin yleinen tuomioistuin
      
                  —
               
               
                  kumoaa Euroopan maatalouden tukirahastosta (maataloustukirahasto) ja Euroopan maaseudun kehittämisen maatalousrahastosta (maaseuturahasto) maksettavien jäsenvaltioiden tiettyjen menojen jättämisestä Euroopan unionin rahoituksen ulkopuolelle 17.11.2021 annetun komission täytäntöönpanopäätöksen (EU) 2021/2020 (1) siltä osin kuin se koskee Unkaria, siinä jätetään Euroopan unionin rahoituksen ulkopuolelle rahoitustuki, joka oli vahvistettu varainhoitovuodeksi 2018–2019, ja siinä ovat kyseessä seuraavat puutteet olennaisessa valvonnassa: ”tarkastukset haetun tuen saamisoikeuden vahvistamiseksi” ja ”tuen, myös hallinnollisten vähennysten ja seuraamusten, oikea laskenta”.
               
            
                  —
               
               
                  velvoittaa komission korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Unkarin hallitus väittää, ettei Unkari ole rikkonut säännöksiä, jotka koskevat tarkastuksia haetun tuen saamisoikeuden vahvistamiseksi, eikä kunkin tuottajaorganisaation kaupan pitämän tuotannon arvoa ole laskettu virheellisesti. Unkarin noudattama käytäntö on asetuksen 543/2011 (2) 42 artiklan ja 50 artiklan 7 kohdan säännösten mukainen. Puutteiden olemassaoloa ei myöskään saa arvioida toimintaohjelmien tukikelpoisuuden tarkastamisen osalta, ja Unkarin viranomainen on toiminut asetuksen 543/2011 104 artiklan 2 kohdan säännösten mukaisesti.
      Unkari on soveltanut asianmukaisia oikaisutoimenpiteitä niiden arviointien osalta, joissa on kyseessä jälkimmäinen puute olennaisessa valvonnassa (”tuen, myös hallinnollisten vähennysten ja seuraamusten, oikea laskenta”), joten tästä syystä ei ole perusteltua soveltaa rahoitusoikaisua menoihin, jotka koskevat varainhoitovuosia 2018 ja 2019.
      
         (1)  EUVL 2021, L 413, s. 10.
      
         (2)  Neuvoston asetuksen (EY) N:o 1234/2007 soveltamista koskevista yksityiskohtaisista säännöistä hedelmä- ja vihannesalan sekä hedelmä- ja vihannesjalostealan osalta 7.6.2011 annettu komission täytäntöönpanoasetus (EU) N:o 543/2011 (EUVL 2011, L 157, s. 1).